REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 02-283/23

26. mart 2023. godine

B e o g r a d

Na osnovu čl. 49. i 61. stav 3. Zakona o Visokom savetu tužilaštva („Službeni glasnik RS“, broj 10/23) i člana 51. Poslovnika Narodne skupštine („Službeni glasnik RS“, broj 20/12 - prečišćen tekst),

Odbor za pravosuđe, državnu upravu i lokalnu samoupravu utvrdio je

PREDLOG KANDIDATA ZA PRVI IZBOR ČLANOVA

VISOKOG SAVETA TUŽILAŠTVA KOJE BIRA NARODNA SKUPŠTINA

I

Kandidati za prvi izbor članova Visokog saveta tužilaštva su:

1. dr Miroslav Đorđević iz Beograda, doktor pravnih nauka;
2. Dušan Purić iz Beograda, diplomirani pravnik;
3. Predrag Ćetković iz Novog Sada, advokat;
4. Vesna Luković iz Novog Pazara, advokat;
5. Vladimir Simić iz Beograda, advokat;
6. prof. dr Nenad Tešić iz Novog Beograda, vanredni profesor na Pravnom fakultetu Univerziteta u Beogradu;
7. Jelena Glušica iz Beograda, diplomirani pravnik;
8. Bojan Petrović iz Beograda, docent na Pravnom fakultetu Megatrend univerziteta.

II

Ovaj predlog dostaviti Narodnoj skupštini, sa dostavljenim biografijama kandidata u prilogu.

PREDSEDNIK ODBORA

Vladimir Đukanović

O b r a z l o ž e nj e

U skladu sa članom 43. Zakona o Visokom savetu tužilaštva („Službeni glasnik RS“, broj 10/23), Narodna skupština bira četiri člana Visokog saveta tužilaštva (u daljem tekstu: Savet) među istaknutim pravnicima sa najmanje deset godina iskustva u pravnoj struci od osam kandidata koje predloži odbor Narodne skupštine nadležan za pravosuđe (u daljem tekstu: Odbor).

Predsednik Narodne skupštine je, na osnovu člana 19. stav 1. tačka 7) Zakona o Narodnoj skupštini („Službeni glasnik RS“, broj 9/10) i čl. 46. i 61. stav 1. Zakona o Visokom savetu tužilaštva (u daljem tekstu: Zakon), doneo Odluku o raspisivanju Prvog javnog konkursa za izbor članova Visokog saveta tužilaštva koje bira Narodna skupština 01 Broj 02-283/23, koja je objavljena u „Službenom glasniku Republike Srbije“ broj 11 od 10. februara 2023. godine.

U skladu sa članom 48. stav 1. Zakona, Odbor je sproveo Javni konkurs.

Članom 47. stav 1. Zakona propisano je da se prijava na javni konkurs podnosi Odboru u roku od 15 dana od dana objavljivanja javnog konkursa u „Službenom glasniku Republike Srbije“.

Članom 61. st. 2. i 3. Zakona propisano je da je Odbor dužan da dostavi Narodnoj skupštini predlog osam kandidata za prvi izbor članova Saveta u roku od 30 dana od dana isteka roka za podnošenje prijave na javni konkurs, te da, ako Odbor na prvoj posebnoj sednici ne utvrdi predlog kandidata za prvi izbor članova Saveta koje bira Narodna skupština, rok za održavanje nove sednice Odbora jeste najranije osam dana od dana održavanja sednice Odbora na kojoj nije utvrđen predlog kandidata.

Rok za podnošenje prijava, propisan Zakonom, istekao je 25. februara 2023. godine.

Prijave na javni konkurs podnelo je 13 (trinaest) kandidata, i to: Miroslav Đorđević iz Beograda, Dušan Purić iz Beograda, Predrag Ćetković iz Novog Sada, Vesna Luković iz Novog Pazara, Vladimir Simić iz Beograda, Aleksandar Popović iz Beograda, Srđan Stefanović iz Beograda, Nenad Tešić iz Novog Beograda, Jelena Glušica iz Beograda, Bojan Petrović iz Beograda, Nataša Delić iz Beograda, Dejan Jakšić iz Novog Sada i Slobodan Orlović iz Novog Sada.

Odbor je u skladu sa članom 48. st. 1, 2, 5. i 6. Zakona, na Desetoj sednici, održanoj 6. marta 2023. godine, ispitivao dozvoljenost, blagovremenost i potpunost podnetih prijava i utvrdio da je 11 prijava podneto od strane lica koje ispunjavaju zakonom propisane uslove za izbor i da su blagovremene i potpune, dok je prijavu Dejana Jakšića iz Novog Sada Odlukom 07 Broj: 02-283/23-20 od 6. marta 2023. godine i prijavu Slobodana Orlovića iz Novog Sada Odlukom 07 Broj: 02-283/23-19 od 6. marta 2023. godine, odbacio kao neblagovremene.

Na istoj sednici, Odbor je sačinio listu kandidata koji ispunjavaju uslove za izbor i 6. marta 2023. godine, u skladu sa članom 48. stav 7. Zakona, na internet stranici Narodne skupštine objavio biografije kandidata koji ispunjavaju uslove za izbor, kao i raspored razgovora sa njima.

Odbor je, na 11. sednici, održanoj 11. marta 2023. godine, obavio razgovor sa kandidatima sa liste kandidata, u skladu sa članom 48. st. 8. i 9. Zakona.

Odbor je, na 12. sednici, održanoj 18. marta 2023. godine, u skladu sa članom 49. stav 3. Zakona, utvrdio predlog sedam kandidata za prvi izbor člana Visokog saveta tužilaštva, i to: Miroslav Đorđević iz Beograda, za čije predlaganje je glasalo 14 članova Odbora, Predrag Ćetković iz Novog Sada, za čije predlaganje je glasalo 13 članova Odbora, Vesna Luković iz Novog Pazara, za čije predlaganje je glasalo 12 članova Odbora, Vladimir Simić iz Beograda, za čije predlaganje je glasalo 12 članova Odbora, Nenad Tešić iz Novog Beograda, za čije predlaganje je glasalo 12 članova Odbora, Jelena Glušica iz Beograda, za čije predlaganje je glasalo 13 članova Odbora i Bojan Petrović iz Beograda, za čije predlaganje je glasalo 12 članova Odbora, što je saglasno članu 49. stav 3. Zakona, kojim je propisano da predlog kandidata Odbor utvrđuje glasovima dve trećine od ukupnog broja članova Odbora.

S obzirom na to da na 12. sednici Odbor nije utvrdio predlog svih osam kandidata za članove Saveta, Odbor je, u skladu sa članom 61. stav 3. Zakona, na 13. Sednici, održanoj 26. marta 2023. godine, utvrdio predlog jednog kandidata za izbor člana Saveta, i to: Dušan Purić iz Beograda, za čije predlaganje je glasalo 11 članova Odbora, što je saglasno članu 49. stav 4. Zakona, u skladu s kojim Odbor, ako ne utvrdi predlog kandidata u skladu sa članom 49. stav 3. Zakona, predlog kandidata, na novoj sednici, utvrđuje glasovima tri petine od ukupnog broja članova Odbora.

Nakon što je utvrdio predlog svih osam kandidata za članove Saveta, Odbor je predlog, saglasno članu 61. stav 2. Zakona, uputio Narodnoj skupštni radi prvog izbora četiri člana Saveta.